ગોકળભાની આગળ નિશાળનાં ચિત્રો રમી રહ્યાં. વરસમાં બે વાર તો ઓછામાં ઓછા ચારસોપાંચસો વિદ્યાર્થીઓને કટકે કટકે વાડીએ નોતરતા, મોસમમાં જે પાક હોય તેનો સ્વાદ ચખાડતા, જુવાર વખતે એનો પોંક પાડીને ઊનો ઊનો પોતે છોકરાઓને મૂઠી મૂઠી આપતા. ઊંધિયા વખતે પાપડી, રીંગણાં, બટાકાનું બાફણું કરી છોકરાઓને ખવડાવવામાં આનંદ માનતા : ત્રીજી સાલ શેરડી કરી કોલું ઘાલ્યું ત્યારે રસ પીવા વિદ્યાર્થીઓને બોલાવ્યા હતા.